Niko Tuhkanen

Niko Tuhkanen (s. 18. huhtikuuta 1988 Lahti) on suomalainen jääkiekkopuolustaja, joka pelaa Puolan Polska Hokej Ligan GKS Tychyssa.

Ura

Seuraura 
Tuhkanen on Pelicansin kasvatti. Hän voitti joukkueessa A-nuorten Suomenmestaruuden vuonna 2007. Kaudella 2007–2008 Tuhkanen debytoi miesten peleissä pelattuaan kahdeksan Mestis-ottelua alle 20-vuotiaiden maajoukkueessa. Hän ei kuitenkaan tehnyt vielä SM-liigadebyyttiään, vaan pelasi kautensa pääasiassa Pelicansin A-nuorissa. Tuhkasen kausi päättyi jo syyskaudella loukkaantumisen vuoksi. Hänen liigadebyyttinsä tapahtui seuraavalla kaudella 2008–2009. Tuhkanen pelasi ensimmäisen SM-liigaottelunsa kolmannessa runkosarjaottelussa 18. syyskuuta 2008 vieraissa Oulun Kärppiä vastaan, jolloin hänet merkittiin Pelicansin ykköspuolustajapariin Henri Laurilan viereen. Liigauransa avausmaalin Tuhkanen teki 18. lokakuuta 2008 Tampereen Ilvestä vastaan. Hän vietti suurimman osan kaudestaan lainalla Mestis-joukkue Heinolan Kiekossa ja sai Pelicansin liigajoukkueessa peliaikaa lähinnä keskitalvella loukkaantumissuman aikaan. Kaikkiaan Tuhkanen pelasi SM-liigassa 16 runkosarja- ja yhden playoff-ottelun tehopistein 1+1=2.

Kaudeksi 2009–2010 Tuhkanen teki vuoden mittaisen sopimuksen HeKin kanssa. Hän teki Mestiksen yhden kauden piste-ennätyksensä tehtyään 34 runkosarjaottelussa tehot 5+17=22, joilla Tuhkanen oli joukkueen tehokkain puolustaja. Hän jakoi koko Mestiksen puolustajien pistepörssin seitsemännen sijan Jokipoikien Matti Näätäsen kanssa. Tuhkanen esiintyi kauden aikana myös kuuden SM-liigaottelun verran Pelicansissa, joiden kanssa hän teki 1+1-vuotisen jatkosopimuksen huhtikuussa 2010. Tuhkasen kausi 2010–2011 kului kuitenkin taas suurimmaksi osaksi HeKissä, jossa hän pelasi kauden loppuun. Väliin mahtui 15 liigaottelua Pelicansissa.

Toukokuussa 2011 Tuhkanen teki try-out -sopimuksen Jokereiden kanssa. Hän pelasi harjoituskaudella kolme European Trophy -ottelua tehden yhden maalin, mutta Tuhkanen jäi lopulta ilman jatkosopimusta. Hän siirtyi kauden 2011–2012 kynnyksellä Valko-Venäjän Ekstraligan H’K Njoman Hrodnaan, mutta palasi joulukuussa 2011 Suomeen ja siirtyi yhdeksi otteluksi lainalle Pelicansiin paikkaamaan puolustajavajetta. Tämän jälkeen Tuhkanen palasi viiden ottelun sopimuksella Heinolaan ja HeKistä Peliitat-nimeen vaihtaneeseen seuraan. Vuodenvaihteessa hän siirtyi lopulta loppukaudeksi jo kauden viidenteen seuraansa, Ruotsin kolmanneksi korkeimmalla sarjatasolla I-divisioonassa pelanneeseen IF Björklöveniin.

Kaudeksi 2012–2013 Tuhkanen siirtyi vuoden mittaisella sopimuksella Vaasan Sportiin. Hän sivusi Mestiksen yhden kauden piste-ennätystään tehoilla 4+18=22, joilla Tuhkanen jakoi koko sarjan puolustajien pistepörssin viidennen sijan LeKin Jarkko Näppilän ja Jokipoikien Esa Lehikoisen kanssa. Hän aloitti kautensa hieman vaisusti, mutta kevätkaudella Tuhkanen loisti ja mm. Jatkoaika.com -sivusto valitsi hänet kuukauden Mestis-pelaajaksi. Hän onnistui tekemään tammikuussa pelipaikkaansa nähden hienot tehot 2+10=12.

Tuhkanen palasi kaudeksi 2013–2014 vuoden mittaisella sopimuksella Pelicansiin. Hän pelasi ensimmäisen täyden SM-liigakautensa ja teki 31 runkosarjaottelussa tehot 3+8=11. Tuhkanen jakoi myös Pelicansin sisäisen tehotilaston voiton Jan Latvalan kanssa lukemalla +14. Hän pelasi osan kaudestaan myös lainalla Peliitoissa. Huhtikuussa 2014 Tuhkanen teki vuoden mittaisen jatkosopimuksen Pelicansin kanssa. 

Kaudella 2014–2015 Tuhkanen pelasi täyden liigakauden tehden 51 runkosarjaottelussa myös SM-liigan yhden kauden piste-ennätyksens tehoilla 5+1=15. Maaliskuussa 2015 hänen sopimustaan Pelicansin kanssa jatkettiin kahdella vuodella. Kaudelle 2015–2016 joukkueen valmentajiksi Tomi Lämsän ja Mikko Saarisen tilalle vaihtui kuitenkin Petri Matikainen ja Pasi Nurminen. Tuhkanen jäi Pelicansissa kauden aikana varsin pieneen rooliin kevään 2015 toiseksi viimeisessä pelissä tulleen pahan polvivamman takia. Kuntouduttuaan hän ei saanut valmentaja Pasi Nurmiselta luottoa juuri lainkaan ja pelasikin joukkueessa vain 17 ottelua tehden kaksi maalia. Hän pelasi sarjatasoa alempana Peliitoissa 16 ottelua. Tammikuun 2016 lopulla Pelicans vuokrasi Tuhkasen aluksi kolmen ottelun sopimuksella Espoo Bluesiin paikkaamaan loukkaantumisia. Hän pelasi siellä viisi ottelua ilman tehopisteitä, jonka jälkeen Pelicans kauppasi Tuhkasen pelaajaoikeudet siirtotakarajalla helmikuussa Tapparaan vaihdossa Pasi Puistolaan. Vielä ennen siirtorajan umpeutumista Tappara lainasi hänet loppukaudeksi Mestis-joukkue TuToon.

Tuhkanen teki kaudeksi 2016–2017 vuoden mittaisen jatkosopimuksen Tapparan kanssa. Hän pelasi alkukaudella loukkaantumisen vuoksi Tapparassa vain seitsemän runkosarja- ja yhden Mestarien liigan ottelun sekä kolme ottelua lainalla Mestis-joukkue Lempäälän Kisassa. Tuhkanen loukkaantui ja jäi Tapparassa myös varsin pieneen rooliin, joten hänen kuntouduttua seura lainasi Tuhkasen joulukuussa 2016 loppuvuodeksi KooKoohon paikkaamaan loukkaantumisia. Vuoden 2017 vaihteessa hänen lainasopimustaan jatkettiin kauden loppuun. Tuhkanen voitti KooKoon sisäisen tehotilaston lukemalla +6.

Syksyllä 2017 Tuhkanen vahvisti Heinolan Peliittoja yhdessä Suomen Cupin ottelussa. Syyskuussa hän palasi 5. marraskuuta 2017 asti ulottuvalla sopimuksella KooKoohon paikkaamaan loukkaantumisia. Lyhyen sopimuksensa päätyttyä Tuhkasen sopimusta jatkettiin kauden 2017–2018 loppuun saakka. Syksyllä 2018 hän liittyi taas ottelukohtaisella sopimuksella Peliittoihin Suomen Cupin aikana. Marraskuussa Tuhkanen siirtyi loppukauden 2018–2019 kattavalla sopimuksella Puolan Polska Hokej Ligan GKS Katowiceen. Hän voitti pudotuspelien puolustajien piste-, maali- ja syöttöpörssin tehoilla 4+8=12. Tuhkanen voitti kauden päätteeksi pronssia. Hän edusti Katowicea kauden aikana myös Continental Cupissa.

Kaudeksi 2019–2020 Tuhkanen siirtyi jatkamaan PHL-uraansa vuoden mittaisella sopimuksella GKS Tychyn riveihin. Hän voitti siellä kauden päätteeksi Puolan-mestaruuden.

Maajoukkueura 
Tuhkanen on pelannut kuusi nuorten ja yhden poikien maaottelun. Hänet valittiin alle 20-vuotiaiden maajoukkueen MM-leirille vuoden 2008 turnaukseen, mutta hän loukkaantui muutama päivä ennen leiriä ja samalla kulunut kausi päättyi siihen.

Perhe 
Tuhkanen on kihloissa mm. Salatut elämät -televisiosarjasta tutun näyttelijä Jasmine Nysténin kanssa. Parilla on vuosina 2015, 2017 ja 2019 syntyneet pojat.

Tilastot

Lähteet

Viitteet 

Suomalaiset jääkiekkoilijat
Vuonna 1988 syntyneet
Elävät henkilöt